input: DEĊIŻJONI TA' IMPLIMENTAZZJONI TAL-KUMMISSJONI
  tat-12 ta' Mejju 2014
  fir-rigward tar-rekwiżiti standard ta' rapportaġġ għall-programmi nazzjonali għall-eradikazzjoni, il-kontroll u l-monitoraġġ ta' ċertu mard u mard żoonotiku tal-annimali kofinanzjati mill-Unjoni u li jirrevokaw d-Deċiżjoni 2008/940/KE
  (notifikata bid-dokument C(2014) 2976)
  (2014/288/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Deċiżjoni tal-Kunsill 2009/470/KE tal-25 ta' Mejju 2009 dwar in-nefqa fil-kamp veterinarju (1), u b' mod partikolari l-Artikolu 27(10) tagħha,
  Billi:
  (1)
  Id-Deċiżjoni 2009/470/KE tistabbilixxi l-proċeduri li jirregolaw il-kontribuzzjoni finanzjarja tal-Unjoni għall-programmi għall-eradikazzjoni, il-kontroll u l-monitoraġġ ta' mard u mard żoonotiku fl-annimali.
  (2)
  Skont l-Artikolu 27(1) tad-Deċiżjoni 2009/470/KE, qed tiġi introdotta miżura finanzjarja tal-Unjoni biex jiġu rimborsati l-ispejjeż li ġarrbu l-Istati Membri għall-finanzjament tal-programmi nazzjonali għall-eradikazzjoni, il-kontroll u l-monitoraġġ ta' mard u mard żoonotiku tal-annimali elenkat fl-Anness ta' dik id-Deċiżjoni.
  (3)
  L-Artikolu 27(7) tad-Deċiżjoni 2009/470/KE jistabbilixxi li l-Istati Membri għandhom jissottomettu, għal kull programm approvat, rapporti tekniċi u finanzjarji intermedji u, sa mhux aktar tard mit-30 ta' April ta' kull sena, rapport tekniku annwali dettaljat li jinkludi valutazzjoni tar-riżultati miksuba u rendikont dettaljat tal-ispejjeż għas-sena ta' qabel.
  (4)
  Id-Deċiżjoni tal-Kummissjoni 2008/940/KE (2) tiddefinixxi l-informazzjoni li għandha tingħata fl-ambitu tar-rapporti tekniċi u finanzjarji intermedji u finali mill-Istati Membri li għandhom programmi għall-eradikazzjoni, il-monitoraġġ u l-kontroll ta' ċertu mard tal-annimali approvati għal kofinanzjament min-naħa tal-Unjoni.
  (5)
  Minn meta seħħet l-adozzjoni tad-Deċiżjoni 2008/940/KE u fil-qafas tas-simplifikazzjoni u t-titjib tar-rekwiżiti u l-proċeduri f'dak li jikkonċerna l-programmi, ġie introdott tibdil fir-rigward tal-miżuri li ġew ikkunsidrati bħala eliġibbli għal kontribuzzjoni finanzjarja tal-Unjoni u l-metodu tal-kalkolu tar-rimborż kif stipulati fid-deċiżjonijiet dwar l-iffinanzjar li japprovaw il-programmi għal kull sena kalendarja.
  (6)
  Barra minn hekk, sabiex jittejjeb aktar il-proċess ta' sottomissjoni ta' rapporti, l-ipproċessar u l-evalwazzjoni tagħhom kif ukoll is-segwitu tal-progress matul is-snin, rapporti intermedji u finali għall-implimentazzjoni tal-programmi għandhom jiġu sottomessi mill-Istati Membri onlajn mill-1 ta' Lulju 2015 'il quddiem billi jintużaw mudelli elettroniċi żviluppati mill-Kummissjoni għal dan l-għan. L-istruttura tar-rapporti rilevanti għandha għalhekk tiġi adattata għas-sottomissjoni elettronika u għall-ipproċessar tad-dejta b'mezzi elettroniċi.
  (7)
  Għaldaqstant, ir-rekwiżiti standard għas-sottomissjoni mill-Istati Membri ta' applikazzjonijiet għal finanzjament tal-Unjoni għal programmi nazzjonali għall-eradikazzjoni, il-kontroll u l-monitoraġġ ta' ċertu mard tal-annimali u mard żoonotiku għandhom jiġu emendati u jiġu magħmula konsistenti mal-emendi li saru għal-leġiżlazzjoni rilevanti tal-Unjoni u kompatibbli mas-sistema tas-sottomissjoni onlajn.
  (8)
  Fit-tieni nofs ta' kull sena, il-Kummissjoni titlob lill-Istati Membri biex jipprovdu informazzjoni aġġornata dwar l-użu ta' fondi għal miżuri eliġibbli skont il-programmi tagħhom mill-bidu tas-sena, u l-istimi għall-baġit totali meħtieġ għas-sena kollha. Fuq il-bażi ta' din l-informazzjoni, u sabiex jittejjeb l-użu tal-fondi disponibbli, il-Kummissjoni ta' kull sena tipprepara Deċiżjoni li temenda d-Deċiżjoni ta' finanzjament għal dik is-sena għall-allokazzjoni mill-ġdid ta' fondi bejn il-programmi li huma mistennija li ma jużawx l-allokazzjoni inizjali tagħhom ta' fondi u l-programmi li jkun irrappurtat li jkollhom bżonn ta' fondi addizzjonali.
  (9)
  Sabiex jittejbu l-effiċjenza tal-eżerċizzju ta' allokazzjoni mill-ġdid ta' fondi bejn il-programmi, huwa xieraq li l-Istati Membri jippreżentaw ukoll informazzjoni kwantitattiva dwar l-attivitajiet li twettqu u dawk mistennija li jiġu mwettqa, kif ukoll dejta dwar il-kost unitarju. Barra minn hekk, biex jitnaqqas il-piż amministrattiv, il-preżentazzjoni ta' tagħrif għall-allokazzjoni mill-ġdid ta' fondi għandha tiġi integrata mas-sottomissjoni tar-rapporti intermedji.
  (10)
  Għalhekk, huwa xieraq li d-Deċiżjoni 2008/940/KE tiġi rrevokata u sostitwita b'din id-Deċiżjoni.
  (11)
  Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
  ADOTTAT DIN ID-DEĊIŻJONI:
  Artikolu 1
  L-Istati Membri għandhom, skont din id-Deċiżjoni, jissottomettu rapport intermedju u finali dwar il-programmi approvati skont l-Artikolu 27 tad-Deċiżjoni 2009/470/KE.
  Artikolu 2
  Għall-finijiet ta' din id-Deċiżjoni, għandhom japplikaw id-definizzjonijiet li ġejjin:
  (a)
  “rapporti intermedji” tfisser rapporti tekniċi (3) u finanzjarji intermedji dwar l-implimentazzjoni tal-programmi li jkunu għaddejjin, li jridu jiġu sottomessi lill-Kummissjoni kif stabbilit fl-Artikolu 27(7)(a) tad-Deċiżjoni 2009/470/KE;
  (b)
  “rapporti finali” tfisser rapporti tekniċi u finanzjarji dettaljati li jridu jiġu sottomessi lill-Kummissjoni sa mhux aktar tard mit-30 ta' April ta' kull sena għas-sena sħiħa preċedenti tal-applikazzjoni ta' kull programm approvat, kif previst fl-Artikolu 27(7)(b) tad-Deċiżjoni 2009/470/KE;
  (c)
  “applikazzjonijiet ta' ħlas” tfisser applikazzjonijiet ta' ħlas relatati mal-ispejjeż imġarrba minn Stat Membru, li jridu jiġu sottomessi lill-Kummissjoni, kif stabbilit fl-Artikolu 27(8) tad-Deċiżjoni 2009/470/KE.
  Artikolu 3
  1. Fir-rigward tal-programmi li jkunu għaddejjin approvati għall-kofinanzjament mill-Unjoni skont l-Artikolu 27(5) tad-Deċiżjoni 2009/470/KE, sa mhux aktar tard mill-31 ta' Awwissu ta' kull sena għandu jiġi sottomess rapport intermedjarju lill-Kummissjoni.
  2. Ir-rapporti intermedji għandhom jipprovdu l-informazzjoni rilevanti kollha skont l-Anness I.
  Artikolu 4
  Ir-rapporti finali u l-applikazzjonijiet għall-ħlas għandhom jipprovdu l-informazzjoni kollha rilevanti b'konformità mal-Anness II, kif ukoll:
  (a)
  informazzjoni teknika skont-:
  (i)
  l-Anness III, fir-rigward tat-tuberkulożi bovina, il-bruċellożi bovina, il-bruċellożi ovina u kaprina, il-marda tal-ilsien blu f'żoni ta' riskju għoli jew endemiku, l-antraċe, il-plewropulmonite bovina li tittieħed, l-ekinokokkożi, it-trikinellożi u l-E. coli verotossiġeniku;
  (ii)
  l-Anness IV, fir-rigward tas-Salmonellożi (Salmonella żoonotika);
  (iii)
  l-Anness V, fir-rigward tad-deni Afrikan tal-ħnieżer, tal-marda vesikulari tal-ħnieżer, tad-deni klassiku tal-ħnieżer;
  (iv)
  l-Anness VI, fir-rigward tar-rabja;
  (v)
  l-Anness VII, fir-rigward tal-enċefalopatiji sponġiformi trażmissibbli (TSE);
  (vi)
  l-Anness VIII, fir-rigward tal-influwenza avjarja;
  (vii)
  l-Anness IX, fir-rigward tan-nekrożi ematopojetika infettiva (IHN), l-anemija infettiva tas-salamun (ISA), is-settiċemija emorraġika virali (VHS), l-infezzjoni tal-virus Koi herpes (KHV), l-infezzjoni bil-Bonamia ostreae, l-infezzjoni bil-Marteilia refringens u l-marda tat-tikka bajda fil-krustaċji.
  (b)
  informazzjoni dwar l-attivitajiet u l-ispejjeż, skont il-Parti I tal-Anness X u dikjarazzjoni ffirmata għal kull programm, skont il-Parti II tal-Anness X.
  Artikolu 5
  1. Mill-1 ta' Lulju 2015, ir-rapporti intermedji previsti fl-Artikolu 3 u r-rapporti finali u l-applikazzjonijiet għall-ħlas previsti fl-Artikolu 4 għandhom jiġu sottomessi onlajn mill-Istati Membri billi jintużaw il-mudelli elettroniċi standard korrispondenti pprovduti mill-Kummissjoni, ħlief għall-programmi għall-mard imsemmi fl-Artikolu 4(a)(vii).
  2. Apparti r-rekwiżiti tal-paragrafu 1, verżjoni ffirmata tal-parti tar-rapporti finali u tal-applikazzjonijiet għall-ħlas imsemmija fl- Artikolu 4(b) għandha tiġi sottomessa lill-Kummissjoni.
  Artikolu 6
  Id-Deċiżjoni 2008/940/KE hija rrevokata.
  Artikolu 7
  Mingħajr preġudizzju għall-Artikolu 5, din id-Deċiżjoni għandha tapplika għall-programmi għall-eradikazzjoni, il-kontroll u l-monitoraġġ tal-mard tal-annimali li jridu jiġu implimentati mill-1 ta' Jannar 2015.
  Artikolu 8
  Din id-Deċiżjoni hija indirizzata lill-Istati Membri.
  Magħmul fi Brussell, it-12 ta' Mejju 2014.